Document ID: 32014R1374

EUROOPAN KESKUSPANKIN ASETUS (EU) N:o 1374/2014,
annettu 28 päivänä marraskuuta 2014,
tilastointiin liittyvistä vakuutuslaitosten tiedonantovaatimuksista
(EKP/2014/50)
EUROOPAN KESKUSPANKIN NEUVOSTO, joka
ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 5 artiklan,
ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1) ja erityisesti sen 5 artiklan 1 kohdan ja 6 artiklan 4 kohdan,
ottaa huomioon Euroopan komission lausunnon (2),
sekä katsoo seuraavaa:
(1)
Asetuksen (EY) N:o 2533/98 2 artiklan 1 kohdassa säädetään, että tilastoihin liittyvien Euroopan keskuspankin (EKP) tietojenantovaatimusten täyttämiseksi EKP:llä on oikeus kansallisten keskuspankkien avustuksella kerätä tilastotietoja tietojen antajien perusjoukosta siinä määrin kuin on Euroopan keskuspankkijärjestelmän (EKPJ) tehtävien hoitamiseksi välttämätöntä. Asetuksen (EY) N:o 2533/98 2 artiklan 2 kohdan a alakohdasta seuraa, että vakuutuslaitokset kuuluvat tiedon antajien perusjoukkoon tilastoihin liittyvien EKP:n tietojenantovaatimusten täyttämiseksi muun muassa raha- ja rahoitustilastojen alalla. Lisäksi asetuksen EY (N:o) 2533/98 2 artiklan 4 kohdassa säädetään, että asianmukaisesti perustelluissa tapauksissa EKP:lla on oikeus kerätä tilastotietoja konsolidoidusti. Asetuksen (EY) N:o 2533/98 3 artiklassa edellytetään, että EKP täsmentää varsinaisen tietojen antajien joukon tietojen antajien perusjoukon piiristä, sekä annetaan EKP:lle valtuudet vapauttaa tietyt tietojen antajien ryhmät tilastoihin liittyvistä tietojenantovaatimuksista kokonaan tai osittain.
(2)
Vakuutuslaitoksia koskevien tilastointiin liittyvien tiedonantovaatimusten tarkoituksena on antaa EKP:lle riittävät tilastotiedot vakuutuslaitosten alasektorin rahoitustoiminnasta jäsenvaltioissa, joiden rahayksikkö on euro (jäljempänä ’euroalueen jäsenvaltiot’), joita tarkastellaan yhtenä talousalueena. Vakuutuslaitoksia koskevien tilastotietojen kerääminen on välttämätöntä EKP:n tukemiseksi sen tehdessä tilannekohtaista ja säädännöllistä ja rahatalouden ja rahoitusmarkkinoiden analyysiä, ja jotta EKPJ voisi myötävaikuttaa rahoitusjärjestelmän vakauteen.
(3)
Kunhan EKP:n tilastovaatimusten täyttäminen ei vaarannu, kansallisilla keskuspankeilla tulisi olla mahdollisuus kerätä tarvittavat vakuutuslaitoksia koskevat tiedot varsinaiselta tiedonantajien joukolta osana laajempaa tilastointiin liittyvää tiedonkeruuta. Tällaisissa tapauksissa on asianmukaista varmistaa läpinäkyvyys antamalla tiedonantajille tiedot niistä tilastointitarkoituksista, joita varten tietoja kerätään.
(4)
Vakuutuslaitosten raportointirasitteen minimoimiseksi kansallisilla keskuspankeilla tulisi olla oikeus yhdistää tämän asetuksen mukaiset tiedonantovaatimukset asetuksen (EU) N:o 1011/2012 (EKP/2012/24) (3) mukaisiin tiedonantovaatimuksiin.
(5)
Tiedot, jotka kansalliset keskuspankit keräävät tämän asetuksen mukaisesti tilastotarkoituksiin liittyvät läheisesti tietoihin, jotka kansalliset toimivaltaiset viranomaiset keräävät Euroopan parlamentin ja neuvoston direktiivillä 2009/138/EY (4) perustetun järjestelmän mukaisesti valvontatarkoituksiin. Ottaen huomioon että EKP:llä on Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 5.1 artiklan mukaan yleinen toimivalta tehdä tilastokysymyksissä yhteistyötä muiden yhteisöjen kanssa, ja jotta hallinnollinen rasite olisi mahdollisimman pieni ja vältettäisiin päällekkäisyyksiä, kansalliset keskuspankit voivat - ottaen asianmukaisella tavalla huomioon mahdolliset asianomaisen kansallisen keskuspankin ja asianomaisen toimivaltaisen kansallisen viranomaisen väliset yhteistyöjärjestelyt - johtaa tämän asetuksen nojalla vaaditut tiedot direktiivin 2009/138/EY tai kyseisen direktiivin täytäntöönpanevan kansallisen lainsäädännön nojalla kerätyistä tiedoista. Direktiivin 2009/138/EY 70 artiklan mukaan kansalliset toimivaltaiset viranomaiset voivat toimittaa keskuspankeille ja muille rahapoliittisina viranomaisina vastaavia tehtäviä hoitaville elimille niiden tehtävien hoitamiseksi tarvittavia tietoja.
(6)
Euroopan parlamentin ja neuvoston asetuksella (EU) N:o 549/2013 (5) vahvistetussa Euroopan kansantalouden tilinpitojärjestelmässä (jäljempänä ’EKT 2010’) vaaditaan, että institutionaaliset yksiköt raportoivat varat ja velat kotimaassaan. Jotta raportoinnista johtuva rasite olisi mahdollisimman pieni, kansalliset keskuspankit voivat, tapauksissa joissa kansalliset keskuspankit johtavat tämän asetuksen nojalla vaaditut tiedot direktiivin 2009/138/EY nojalla vaadituista tiedoista, yhdistää päätoimipaikan varoihin ja velkoihin sellaisten vakuutuslaitosten sivuliikkeiden varat ja velat, joiden päätoimipaikka on Euroopan talousalueella (ETA). Vakuutuslaitosten sivuliikkeistä olisi kerättävä rajatusti tietoja, joiden perusteella voidaan valvoa sivuliikkeiden kokoa sekä mahdollisia poikkeamia EKT 2010:stä.
(7)
Asetuksen (EY) N:o 2533/98 8 artiklassa säädettyjä luottamuksellisten tilastotietojen suojaamista ja käyttöä koskevia sääntöjä olisi sovellettava tilastotietojen keräämiseen tämän asetuksen nojalla.
(8)
Vaikka on tunnustettua, että EKPJ:n perussäännön 34.1 artiklan nojalla annetuissa asetuksissa ei anneta mitään oikeuksia eikä aseteta mitään velvollisuuksia jäsenvaltioille, joiden rahayksikkö ei ole euro (jäljempänä ’euroalueen ulkopuoliset jäsenvaltiot’), EKPJ:n perussäännön 5 artikla koskee sekä euroalueeseen kuuluvia jäsenvaltioita että euroalueen ulkopuolisia jäsenvaltioita. Asetuksen (EY) N:o 2533/98 johdanto-osan 17 perustelukappaleessa todetaan, että EKPJ:n perussäännön 5 artikla yhdessä Euroopan unionista tehdyn sopimuksen 4 artiklan 3 kohdan kanssa sisältää euroalueeseen kuulumattomille jäsenvaltioille velvoitteen laatia ja ottaa käyttöön kansallisella tasolla kaikki toimenpiteet, jotka jäsenvaltiot katsovat tarkoituksenmukaisiksi sellaisten tilastotietojen keräämisessä, jotka ovat tarpeen, jotta EKP:n tietojenantovaatimukset täytetään ja jäsenvaltio voi valmistautua ajoissa tilastojen tuottamiseen euroalueen jäsenvaltiolta edellytettävällä tavalla.
(9)
Asetuksen (EY) N:o 2533/98 7 artiklan 1 kohdassa säädetään, että EKP:llä on oikeus määrätä seuraamuksia tietojen antajille, jotka eivät noudata EKP:n asetuksissa tai päätöksissä asetettuja tilastoihin liittyviä tietojenantovaatimuksia.
(10)
Vuoteen 2020 mennessä EKP:n neuvoston olisi arvioitava seuraavien hyödyt ja kustannukset: a) neljännesvuosittaisen raportoinnin kattavuuden laajentaminen 80 prosentista 95 prosenttiin vakuutuslaitosten markkinaosuudesta kussakin euroalueen jäsenvaltioissa, b) vakuutuslaitosten sivuliikkeiden varojen ja velkojen raportoiminen erikseen tapauksissa, joissa sivuliikkeet sijaitsevat euroalueella ja niiden emoyhtiöt sijaitsevat ETA:ssa, ja c) tiedonantajien raportointiaikojen lyhentämistä neljään viikkoon sen vuosineljänneksen päättymisestä, johon tiedot liittyvät.
ON HYVÄKSYNYT TÄMÄN ASETUKSEN:
1 artikla
Määritelmät
Tässä asetuksessa tarkoitetaan
1.
’vakuutuslaitoksella’ (alasektori 128 EKT 2010:ssä) rahoitusalan yritystä tai yritysmäistä yhteisöä, jonka pääasiallisena toimintana on riskien hallintaan liittyvän rahoituksen välitys ensivakuutuksen tai jälleenvakuutuksen muodossa.
Määritelmä kattaa
a)
henkivakuutuspalveluja tarjoavan rahoitusalan yrityksen tai yritysmäisen yhteisön, jos vakuutuksenottaja suorittaa vakuuttajalle säännöllisiä maksuja tai kertamaksun, joiden vastineeksi vakuuttaja sitoutuu suorittamaan vakuutuksenottajalle sovitun summan tai annuiteetin tiettynä päivänä tai aiemmin;
b)
rahoitusalan yrityksen tai yritysmäisen yhteisön, joka tarjoaa vahinkovakuutuspalveluja, sellaisten riskien kuten vahinkojen, sairauden, tulipalon tai luottoriskin kattamiseksi;
c)
rahoitusalan yrityksen tai yritysmäisen yhteisön, joka tarjoaa jälleenvakuutuspalveluja, joissa jälleenvakuutuksia ostetaan suojautumiseksi odottamattoman suurelta korvausvaatimusten määrältä tai poikkeuksellisen suurilta korvausvaatimuksilta.
Määritelmä ei kata
a)
sijoitusrahastoja, sellaisina kuin ne määritellään Euroopan keskuspankin asetuksen (EU) N:o 1073/2013 (EKP/2013/38) (6) 1 artiklassa;
b)
erityisyhteisöjä, jotka suorittavat Euroopan keskuspankin asetuksen (EU) N:o 1075/2013 (EKP/2013/40) (7) 1 artiklassa tarkoitettuja arvopaperistamistaloustoimia;
c)
rahalaitoksia, sellaisina kuin ne määritellään Euroopan keskuspankin asetuksen (EU) N:o 1071/2013 (EKP/2013/33) (8) 1 artiklassa;
d)
eläkerahastoja, sellaisina kuin ne määritellään EKT 2010:n 2.105 kohdassa;
2.
’sivuliikkeellä’ vakuutuslaitoksen tai jälleenvakuutusyhtiön rekisteröimätöntä toimistoa tai sivuliikettä, ei kuitenkaan päätoimipaikkaa;
3.
’tytäryhtiöllä’ yhtiötä, jossa toisella yhteisöllä on osake-enemmistö tai täysi omistus.
4.
’tiedonantajilla’ samaa kuin asetuksen (EY) N:o 2533/98 1 artiklassa;
5.
’kotimaisella’ samaa kuin asetuksen (EY) N:o 2533/98 1 artiklassa. Jos oikeushenkilöllä ei ole fyysistä toimipaikkaa, sen sijaintipaikka määritetään tätä asetusta sovellettaessa sen mukaan, minkä talousalueen lainsäädännön mukaan se on rekisteröity. Jos oikeushenkilöä ei ole rekisteröity, perusteena käytetään laillista kotipaikkaa eli maata, jonka lakien mukaan oikeushenkilön perustaminen ja sen olemassaolon jatkuminen määritetään;
6.
’asianomaisella kansallisella keskuspankilla’ sen euroalueen jäsenvaltion kansallista keskuspankkia, jossa kyseessä oleva vakuutuslaitos on;
7.
’asianomaisella kansallisella toimivaltaisella viranomaisella’ sen euroalueen jäsenvaltion kansallista toimivaltaista viranomaista, jossa kyseessä oleva vakuutuslaitos on;
8.
’arvopaperikohtaisilla tiedoilla’ tietoja, jotka on eritelty yksittäisiä arvopapereita koskeviksi tiedoiksi;
9.
’saamis- ja velkaeräkohtaisilla tiedoilla’ tietoja, jotka on eritelty yksittäisiä varoja ja velkoja koskeviksi tiedoiksi;
10.
’aggregoiduilla tiedoilla’ tietoja, joita ei ole eritelty yksittäisiä varoja ja velkoja koskeviksi tiedoiksi;
11.
’rahoitustaloustoimilla’ taloustoimia, jotka johtuvat rahoitussaamisten tai -velkojen omistuksen perustamisesta, lakkauttamisesta tai muuttamisesta siten kuin liitteessä II olevassa 5 osassa on tarkemmin täsmennetty;
12.
’hintojen ja valuuttakurssien muutoksista johtuvilla arvostusmuutoksilla’ sellaisia muutoksia saamisten ja velkojen arvostuksessa, jotka johtuvat muutoksista saamisten ja velkojen hinnassa ja/tai valuuttakurssien muutosten vaikutuksista valuuttamääräisten saamisten ja velkojen euromääräiseen arvoon, siten kuin liitteessä II olevassa 5 osassa on tarkemmin täsmennetty.
2 artikla
Varsinainen tiedonantajien joukko
1. EKT 2010:ssä vaaditaan että institutionaaliset yksiköt raportoivat varat ja velat kotimaassaan; jos kansalliset keskuspankit keräävät tietoja EKT 2010:n mukaisesti, varsinainen tiedonantajien joukko koostuu kyseessä olevan euroalueen jäsenvaltion kotimaisista vakuutuslaitoksista.
2. Tapauksissa, joissa kansalliset keskuspankit johtavat tämän asetuksen mukaiset raportoitavat tiedot tiedoista, jotka on kerätty direktiivin 2009/138/EY tai kyseisen direktiivin täytäntöönpanevan kansallisen lainsäädännön nojalla, varsinainen tiedonantajien joukko koostuu
a)
asianomaisen euroalueen jäsenvaltion lainkäyttöalueella rekisteröidyistä kotimaisista vakuutuslaitoksista, mukaan lukien tytäryhtiöt joiden emoyhtiö on kyseisen jäsenvaltion alueen ulkopuolella;
b)
edellä a alakohdassa täsmennettyjen vakuutuslaitosten sivuliikkeistä, jotka ovat asianomaisen euroalueen jäsenvaltion alueen ulkopuolella; ja
c)
asianomaisen euroalueen jäsenvaltion sellaisten kotimaisten vakuutuslaitosten sivuliikkeistä, joiden päätoimipaikka on ETA:n ulkopuolella.
Euroalueen jäsenvaltion sellaisten kotimaisten vakuutuslaitosten sivuliikkeet, joiden päätoimipaikka on ETA:ssa, eivät kuulu varsinaiseen tiedonantajien joukkoon.
3. Varsinaiseen tiedonantajien joukkoon kuuluviin vakuutuslaitoksiin sovelletaan tilastointiin liittyviä tiedonantovaatimuksia täysimääräisesti, jollei 7 artiklan mukaisen poikkeuksen soveltamisesta muuta johdu.
3 artikla
Tilastoinnissa käytettävä vakuutuslaitosluettelo
1. EKP:n johtokunta laatii tässä asetuksessa tarkoitettua tilastointia varten varsinaisen tiedonantajien joukon muodostavien vakuutuslaitosten luettelon ja ylläpitää sitä. Luettelo voi perustua kansallisten viranomaisten laatimiin olemassa ja saatavilla oleviin vakuutuslaitosluetteloihin; tällaisiin luetteloihin on lisättävä 1 artiklassa olevan vakuutuslaitoksen määritelmän soveltamisalaan kuuluvat muut vakuutuslaitokset.
2. Asianomainen kansallinen keskuspankki voi pyytää 2 artiklan 2 kohdan a alakohdassa tarkoitettuja tiedonantajia antamaan tarvittavat tiedot sivuliikkeistään, jos tällaisia tietoja tarvitaan luetteloa varten.
3. Kansalliset keskuspankit ja EKP toimittavat luettelon ja sen mahdolliset päivitykset tarkoituksenmukaisella tavalla saataville, myös sähköisesti, internetin kautta tai asianomaisten tiedonantajien pyynnöstä paperimuodossa.
4. Jos tässä artiklassa tarkoitetun luettelon viimeisin sähköinen versio on virheellinen, EKP ei määrää seuraamuksia tiedonantajalle, joka ei ole asianmukaisesti täyttänyt tiedonantovelvollisuuksiaan, siltä osin kuin tämä on hyvässä uskossa luottanut virheellisen luettelon tietoihin.
4 artikla
Tilastointiin liittyvät tiedonantovaatimukset
1. Tiedonantajat toimittavat I ja II liitteen mukaisesti asianomaiselle kansalliselle keskuspankille joko suoraan tai paikallisten yhteistyöjärjestelyjen mukaisesti asianomaisen kansallisen toimivaltaisen viranomaisen välityksellä
a)
neljännesvuosittain vuosineljänneksen lopun kantatiedot vakuutuslaitosten saamisista ja veloista ja soveltuvin osin 5 artiklan mukaisesti neljännesvuosittaiset arvostusmuutokset tai rahoitustaloustoimet;
b)
neljännesvuosittain vuosineljänneksen lopun kantatiedot vahinkovakuutusteknisestä vastuuvelasta vakuutuslajin mukaan eriteltyinä;
c)
vuosittain vuoden lopun kantatiedot vahinkovakuutusteknisestä vastuuvelasta vakuutuslajin mukaan eriteltyinä.
2. Edellä 1 kohdassa säädettyjen vaatimusten lisäksi, sellaisten vakuutuslaitosten, jotka on rekisteröity ja ovat kotimaisia euroalueen jäsenvaltion lainkäyttöalueella, on lisäksi raportoitava asianomaiselle kansalliselle keskuspankille, joko suoraan tai paikallisten yhteistyöjärjestelyjen mukaisesti asianomaisen kansallisen toimivaltaisen viranomaisen välityksellä, tiedot vakuutusmaksutuloista, korvauskuluista ja maksetuista palkkioista. Nämä tiedot on toimitettava vuosittain liitteiden I ja II mukaisesti.
3. Kansalliset keskuspankit voivat johtaa tämän asetuksen mukaisesti vaadittavat tiedot direktiivin 2009/138/EY mukaisen järjestelmän nojalla kerätyistä seuraavista tiedoista:
a)
tiedot, jotka sisältyvät kansallisten toimivaltaisten viranomaisten kansallisille keskuspankeille - näiden kahden viranomaisen paikallisten yhteistyöjärjestelyjen mukaisesti - toimittamiin kvantitatiivista raportointia valvonnan alalla koskeviin raportointikaavakkeisiin; merkitystä ei ole sillä, ovatko kansallinen keskuspankki ja kansallinen toimivaltainen viranomainen kaksi erillistä viranomaista vai kuuluvatko ne samaan viranomaiseen; tai
b)
tiedot, jotka sisältyvät tiedonantajien kansalliselle keskuspankille ja kansalliselle toimivaltaiselle viranomaiselle välittömästi ja yhtäaikaisesti toimittamiin kvantitatiivista raportointia valvonnan alalla koskeviin raportointikaavakkeisiin.
Jos kvantitatiivista raportointia valvonnan alalla koskevat raportointikaavakkeet sisältävät tietoja, joita tarvitaan tämän asetuksen mukaisten tilastovaatimusten täyttämiseksi, kansallisilla keskuspankeilla on tietojen laadun varmistamiseksi oltava pääsy koko kaavakkeeseen sekä mahdollisiin muihin asiaan liittyviin kaavakkeisiin.
Jäsenvaltiot voivat ottaa käyttöön yhteistyöjärjestelyjä, joiden mukaan kansallinen toimivaltainen viranomainen kerää keskitetysti kansallista lainsäädäntöä ja EKP:n mahdollisesti määrittämiä ohjeita noudattaen direktiivin 2009/138/EY nojalla vahvistetun järjestelmän nojalla vaaditut tiedot sekä tämän asetuksen nojalla vaaditut muut tiedot.
4. Kansalliset keskuspankit antavat tiedonantajille tiedot eri tarkoituksista, joita varten tietoja kerätään.
5 artikla
Arvostusmuutokset ja rahoitustaloustoimet
Tiedot arvostusmuutoksista ja rahoitustaloustoimista, jotka on täsmennetty liitteissä I ja II, saadaan seuraavasti:
a)
tiedonantajat raportoivat aggregoidut tiedot arvostusmuutoksista ja/tai rahoitustaloustoimista asianomaisen kansallisen keskuspankin ohjeista riippuen;
b)
kansalliset keskuspankit voivat joko laskea arvopaperikauppojen arvoa koskevat likiarvot arvopaperikohtaisten tietojen perusteella tai kerätä tällaisia taloustoimia koskevat arvopaperikohtaiset tiedot suoraan tiedonantajilta. Kansalliset keskuspankit voivat noudattaa samaa lähestymistapaa kerätessään muita omaisuuseriä kuin arvopapereita koskevia saamis- ja velkaeräkohtaisia tietoja;
c)
vakuutuslaitosten vakuutustekniseen vastuuvelkaan kohdistuvien rahoitustaloustoimien arvoa koskevat likiarvot johtaa
i)
tiedonantajat niiden ohjeiden mukaisesti, jotka asianomainen kansallinen keskuspankki antaa eurojärjestelmän tasolla mahdollisesti määritettyjen yhteisten parhaiden käytäntöjen pohjalta; tai
ii)
asianomainen kansallinen keskuspankki, vakuutuslaitosten toimittamien tietojen perusteella.
6 artikla
Kirjanpitosäännöt
1. Jollei tästä asetuksesta muuta johdu, vakuutuslaitokset noudattavat tämän asetuksen mukaisessa raportoinnissa direktiivin 2009/138/EY täytäntöönpanevassa kansallisessa lainsäädännössä vahvistettuja kirjanpitosääntöjä tai mitä tahansa muita kansallisia tai kansainvälisiä standardeja, joita vakuutuslaitosten on noudatettava kansallisten keskuspankkien ohjeiden nojalla.
2. Vakuutuslaitosten 1 kohdan mukaisesti noudattamissa kirjanpitosäännöissä olevien vaatimusten lisäksi vakuutuslaitosten hallussa olevat talletukset ja lainat jotka, liitteen I taulukossa 2.1 ja 2.2 on merkitty ”nimellisarvoon”, ilmoitetaan vuosineljänneksen lopussa maksamatta olevan pääoman suuruisena. Luottotappiot ja arvonalennukset, siten kuin ne määritetään asianomaisessa kirjanpitokäytännössä, jätetään tämän määrän ulkopuolelle.
3. Kaikki rahoitussaamiset ja -velat ilmoitetaan bruttomääräisinä tilastointia varten, tämän vaikuttamatta euroalueen jäsenvaltioissa voimassa oleviin kirjanpito- ja nettoutuskäytäntöihin.
7 artikla
Poikkeukset
1. Pienille vakuutuslaitoksille voidaan myöntää poikkeuksia seuraavasti:
a)
Kansalliset keskuspankit voivat myöntää poikkeuksia direktiivin 2009/138/EY 35 artiklan 6 kohdan määritelmän mukaisille markkinaosuudeltaan pienimmille vakuutuslaitoksille edellyttäen että neljännesvuosittaiseen aggregoituun taseeseen sisältyvät vakuutuslaitokset edustavat kussakin euroalueen jäsenvaltioissa vähintään 80:tä prosenttia vakuutuslaitosten kokonaismarkkinaosuudesta;
b)
vakuutuslaitoksen, jolle on myönnetty a kohdan mukainen poikkeus, on noudatettava 4 artiklan mukaisia raportointivaatimuksia vuosittain, siten että vuosittaiseen aggregoituun taseeseen sisältyvät vakuutuslaitokset edustavat kussakin euroalueen jäsenvaltioissa vähintään 95:tä prosenttia vakuutuslaitosten kokonaismarkkinaosuudesta.
c)
luottolaitokset, joilta ei vaadita raportointia a ja b kohdan mukaisesti, raportoivat vähäisemmän määrän tietoja asianomaisen kansallisen keskuspankin määritelmien mukaisesti;
d)
kansalliset keskuspankit tarkistavat a ja b kohdassa asetettujen ehtojen täyttymisen vuosittain hyvissä ajoin, jotta ne voivat tarvittaessa myöntää tai kumota poikkeuksia seuraavan kalenterivuoden alusta.
2. Kansalliset keskuspankit voivat myöntää vakuutuslaitoksille poikkeuksia käteisvarojen ja talletusten raportoinnista nimellisarvoon.
Jos korkeamman aggregoinnin tason luvut osoittavat, että kotimaisten vakuutuslaitosten hallussa oleva käteisen ja talletusten määrä alittaa 10 prosenttia kotimaisten vakuutuslaitosten taseiden yhteenlasketusta summasta sekä alittaa 10 prosenttia euroalueen vakuutuslaitosten käteis- ja talletuskannoista, asianomainen kansallinen keskuspankki voi päättää, ettei se vaadi käteisen ja talletusten raportointia nimellisarvoon. Asianomainen kansallinen keskuspankki ilmoittaa tiedonantajille tällaisesta päätöksestä.
3. Vakuutuslaitokset voivat halutessaan olla hyödyntämättä poikkeusta ja täyttää sen sijaan 4 artiklassa määritetyt tilastointiin liittyvät tiedonantovaatimukset täysimääräisesti. Jos vakuutuslaitos tekee tällaisen päätöksen, se ei voi enää hyödyntää poikkeusta ilman asianomaisen kansallisen keskuspankin etukäteissuostumusta.
8 artikla
Toimitusajat
1. Vuoden 2016 osalta tiedonantajat toimittavat vaadittavat neljännesvuosittaiset tiedot asianomaiselle kansalliselle keskuspankille tai paikallisten yhteistyöjärjestelyjen mukaisesti asianomaiselle kansalliselle toimivaltaiselle viranomaiselle tai molemmille viimeistään kahdeksan viikkoa sen vuosineljänneksen päättymisen jälkeen, joihin tiedot liittyvät. Tämän jälkeen määräaikaa lyhennetään joka vuosi viikolla, ja vuonna 2019 päättyvien vuosineljännesten osalta määräaika on viisi viikkoa.
2. Vuoden 2016 osalta tiedonantajat toimittavat vaadittavat vuosittaiset tiedot asianomaiselle kansalliselle keskuspankille tai paikallisten yhteistyöjärjestelyjen mukaisesti asianomaiselle kansalliselle toimivaltaiselle viranomaiselle tai molemmille viimeistään 20 viikkoa sen vuoden päättymisen jälkeen, joihin tiedot liittyvät. Tämän jälkeen määräaikaa lyhennetään joka vuosi kahdella viikolla siten, että se on vuoden 2019 osalta 14 viikkoa.
9 artikla
Vähimmäisvaatimukset ja kansalliset tiedonantomenettelyt
1. Tiedonantajien on noudatettava tilastointiin liittyviä tiedonantovaatimuksia liitteessä III yksilöityjen tietojen toimittamista, tarkkuutta, käsitteellistä vastaavuutta ja tarkistuksia koskevien vähimmäisvaatimusten mukaisesti.
2. Kansalliset keskuspankit määrittelevät ja ottavat kansallisten vaatimusten mukaisesti käyttöön tiedonantomenettelyt, joita tiedonantajien on noudatettava. Kansalliset keskuspankit varmistavat, että näillä tiedonantomenettelyillä saadaan tarvittavat tilastotiedot ja että tietojen toimittamista, tarkkuutta, käsitteellistä vastaavuutta ja tarkistuksia koskevien vähimmäisvaatimusten noudattamisen tarkka valvonta liitteessä III tarkoitetulla tavalla on mahdollista.
10 artikla
Sulautumiset, jakautumiset ja uudelleenjärjestelyt
Jos kyseessä on sulautuminen, jakautuminen tai muu uudelleenjärjestely, joka saattaa vaikuttaa tilastotietojen antamista koskevien velvollisuuksien täyttämiseen, asianomainen tiedonantaja ilmoittaa, heti sen jälkeen kun aikomus tällaisen toimen toteuttamisesta on tullut julkiseksi ja ennen kuin se tulee voimaan, asianomaiselle kansalliselle keskuspankille, tai paikallisten yhteistyöjärjestelyjen mukaisesti asianomaiselle kansalliselle toimivaltaiselle viranomaiselle, suunnitelluista menettelyistä tässä asetuksessa asetettujen tilastovaatimusten täyttämiseksi.
11 artikla
Tilastotietojen tarkistaminen ja pakollinen keruu
Kansalliset keskuspankit käyttävät oikeuttaan tarkistaa tietoja, joita tiedonantajien edellytetään toimittavan tämän asetuksen perusteella, tai toimittaa tietojen pakollinen keruu, tämän rajoittamatta EKP:n oikeutta tarkistaa tiedot tai toimittaa tietojen pakollinen keruu itse. Kansalliset keskuspankit käyttävät tätä oikeutta erityisesti silloin, kun jokin tiedonantajista ei täytä liitteessä III säädettyjä tietojen toimittamista, tarkkuutta, käsitteellistä vastaavuutta tai tarkistuksia koskevia vähimmäisvaatimuksia.
12 artikla
Tietojen antaminen ensimmäisen kerran
1. Ensimmäiset raportoitavat neljännesvuosittaiset tiedot koskevat vuoden 2016 ensimmäistä vuosineljännestä ja ensimmäiset raportoitavat vuosittaiset tiedot koskevat vuotta 2016.
2. Edellä 7 artiklan 1 kohdan b alakohdassa tarkoitetut vakuutuslaitokset raportoivat vuosittaiset tiedot viitevuodesta 2016. Lisäksi, jotta voidaan koota tiedot vakuutuslaitosten alasektorista vuoden 2016 alusta, nämä vakuutuslaitokset toimittavat 4 artiklan 1 kohdan a alakohdan mukaisesti täydelliset tiedot vuoden 2016 ensimmäisen vuosineljänneksen osalta.
13 artikla
Loppusäännös
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
Tehty Frankfurt am Mainissa 28 päivänä marraskuuta 2014.

Labels: 2
19
7
12
15